ગુજરાતી નાટક ‘દીકરી નં.૧’ પરથી ગુજરાતી ફિલ્મ બનાવવાનું નાટકના પ્રોડ્યુસર અને ડિરેક્ટર રસિક દવેએ નક્કી કર્યું છે. છેલ્લાં ચાર વર્ષથી ગુજરાતી રંગભૂમિ પર ભજવાઈ રહેલા આ નાટકનો આજે તેજપાલ ઑડિટોરિયમમાં ત્રણસોમો શો છે. આ જ શોમાં નાટક પરથી બનનારી ફિલ્મની અનાઉન્સમેન્ટ કરવામાં આવશે. નાટકનું લીડ કૅરૅક્ટર કરનારી રસિક દવે અને કેતકી દવેની દીકરી રિદ્ધિ દવે જ ફિલ્મમાં લીડ રોલ કરશે, જ્યારે બીજા કલાકારોનું કાસ્ટિંગ હવે થશે. કેતકી દવે અને સરિતા જોષી પણ ફિલ્મમાં ઇમ્ર્પોટન્ટ રોલ કરશે. આ નાટક પરથી ફિલ્મ બનવી જોઈએ એવો રસિક દવેને પહેલો વિચાર જો કોઈએ આપ્યો હોય તો એ ગુજરાતનાં મુખ્ય પ્રધાન આનંદીબહેન પટેલે આપ્યો હતો. અમદાવાદમાં તેમણે આ નાટક જોયા પછી નાટકને ઘર-ઘર સુધી પહોંચાડવા વિશે વાત કરી અને નાટકમાંથી ફિલ્મ બનાવવાનો વિચાર અમલમાં મુકાયો. રસિક દવેએ ‘મિડ-ડે’ને કહ્યું હતું કે ‘એક છોકરી પરણીને ઘરે આવ્યા પછી તેની શું પરિસ્થિતિ થતી હોય છે અને બાપનું ઘર, નામ અને અટક સુધ્ધાં છોડી દેનારી છોકરી એ પરિસ્થિતિની સામે કેવી રીતે એકલા હાથે લડે છે એ વાર્તા છે. આ મનોદશા આજની દરેક યંગ છોકરી સહન કરી રહી છે.’